Abenida Gilmore

Ang Abenida Gilmore () ay isang daang panresidensiyal sa distrito ng New Manila, Lungsod Quezon, Pilipinas. Nagsisimula ito sa sangandaan nito sa Abenida Eulogio Rodriguez Sr. sa hilaga at nagtatapos ito sa Kalye Nicanor Domingo sa timog karugtong ng Kalye Granada na papuntang Abenida Ortigas. Babagtasin nito ang Bulebar Aurora pagdaan. Isa ito sa limang pangunahing lansangan na dumadaan sa New Manila mula Abenida E. Rodriguez Sr. hanggang Bulebar Aurora; ang mga iba pang lansangan ay Abenida Broadway, Abenida Doña Hemady, Kalye Balete, at Kalye Betty Go-Belmonte. Ang haba nito ay 2 kilometro (1.2 milya).

Ang sangandaan ng abenida sa Bulebar Aurora ay kilala bilang isa sa mga pook-pamilihan ng mga kompyuter. Kapwa puno ng mga tindahan ang mga katimugang sulok ng Gilmore at Aurora; ang mga tindahang ito ay nagbebenta ng mga iba't-ibang uri ng mga kompyuter at mga kagamitan nito, bago man o segunda-mano. Isa sa mga kilalang pook na matatagpuan sa abenida ay ang St. Paul University Quezon City (na matatagpuan din sa sangandaang ito). Sa tapat naman ng pamantasan makikita ang opisina ng SYKES Asia Inc. (sa Gusaling K Pointe).

Ang pinakamalapit na estasyon ng pangmasang transportasyon mula sa Abenida Gilmore ay ang Estasyong Gilmore ng Linya 2, na ipinangalan mula sa daan mismo.

Ipinangalan ang abenida mula kay Eugene Allen Gilmore, bise gobernador-heneral ng Pilipinas mula 1922 hanggang 1929 (panahon ng mga Amerikano) na naglingkod bilang pansamantalang gobernador-heneral ng Pilipinas (Agosto–Disyembre 1927).

Tingnan din
Mga lansangan sa Kalakhang Maynila

Mga sanggunian

Gilmore Avenue